Ordonanța Curții (Camera a noua) din 11 decembrie 2023 (cerere de decizie preliminară formulată de Sąd Okręgowy w Warszawie – Polonia) – Bank Millennium S.A./ES, AS
(Cauza C-756/221, Bank Millennium)
[Trimitere preliminară – Articolul 99 din Regulamentul de procedură al Curții – Răspuns care poate fi în mod clar dedus din jurisprudență – Clauze abuzive în contractele încheiate cu consumatorii – Directiva 93/13/CEE – Articolul 6 alineatul (1) și articolul 7 alineatul (1) – Contract de împrumut ipotecar indexat într-o monedă străină – Efectele anulării acestui contract în totalitate]
Limba de procedură: polona
Instanța de trimitere
Sąd Okręgowy w Warszawie
Părțile din procedura principală
Reclamantă: Bank Millennium S.A.
Pârâți: ES, AS
Dispozitivul
Articolul 6 alineatul (1) și articolul 7 alineatul (1) din Directiva 93/13/CEE a Consiliului din 5 aprilie 1993 privind clauzele abuzive în contractele încheiate cu consumatorii trebuie interpretate în sensul că, în contextul anulării în totalitate a unui contract de împrumut ipotecar încheiat cu un consumator de o instituție bancară, pentru motivul că acest contract conține clauze abuzive fără de care nu poate continua să existe, se opun unei interpretări jurisprudențiale a dreptului unui stat membru potrivit căreia această instituție are dreptul de a solicita acestui consumator rambursarea altor sume decât capitalul vărsat pentru executarea contractului menționat și dobânzile de întârziere la rata legală de la data punerii în întârziere.
____________
1 Data depunerii: 14.12.2022.